b'\n_START_ARTICLE_\nAin Mallaha\n_START_SECTION_\nEl llogaret\n_START_PARAGRAPH_\nEl llogaret se situa al nord d\'Israel-Palestina, a 25 quil\xc3\xb2metres al nord de la mar de Galilea o llac de Tiber\xc3\xadades, en una zona encerclada de turons des d\'on es dominava un antic llac, el Huleh, on hi hauria peixos per alimentar-se. En el moment en qu\xc3\xa8 l\'habitaren, la zona era molt boscosa, amb roures, ametlers i arbres de festuc._NEWLINE_En aquest poblat natufi\xc3\xa0 poden observar-se tres fases d\'ocupaci\xc3\xb3. Les dues primeres tenien estructures de pedra de gran grand\xc3\xa0ria, mentre que la tercera n\'usa pedres m\xc3\xa9s petites. Aquestes fases es donen si fa no fa entre el 12000 i el 9600\xc2\xa0ae. Els habitatges sobre terra ferma tenien soterranis i les parets es feien de pedra seca. Els sostres recolzaven sobre estaques de fusta i eren segurament de palla amb branques i arbusts o pells d\'animals. Els fumerals es trobaven dins de les cases._NEWLINE_A Ain Mallaha s\'han trobat restes d\'un poblat sencer amb grans barraques redones._NEWLINE_Ain Mallaha mostra l\'evid\xc3\xa8ncia arqueol\xc3\xb2gica m\xc3\xa9s antiga de la domesticaci\xc3\xb3 del gos: s\'hi trob\xc3\xa0 un enterrament d\'un \xc3\xa9sser hum\xc3\xa0 amb un gos dom\xc3\xa8stic.\n_START_SECTION_\nDieta\n_START_PARAGRAPH_\nEls habitants d\'Ain Mallaha eren ca\xc3\xa7adors recol\xc2\xb7lectors sedentaris i segurament hi viurien tot l\'any, depenent dels recursos naturals de l\'entorn; recollirien aliments silvestres comestibles de la zona i ca\xc3\xa7arien animals locals. Empraven morters de m\xc3\xa0 per a moldre fruita seca i cereals silvestres, i corbelles de pedra per a tallar plantes salvatges. Moltes d\'aquestes pedres de corbelles trobades tenen un aspecte "lluent", i aix\xc3\xb2 indica que s\'haurien utilitzat per a tallar un gran nombre de tiges, molt probablement blat i ordi salvatges. A m\xc3\xa9s, se sap que menjaven gaseles, daines, senglars, c\xc3\xa9rvols, cabirols, llebres, tortugues, r\xc3\xa8ptils i peixos.\n_START_SECTION_\nCostums funeraris\n_START_PARAGRAPH_\n\xc3\x89s probable que se soterraren fam\xc3\xadlies senceres entre les parets de les cases, i foren abandonades despr\xc3\xa9s. S\'hi trob\xc3\xa0 un habitatge que contenia tombes d\'11 homes, dones i nens, moltes amb elaborades decoracions fetes amb petxines de dentalium. En una altra cabana (131), hi havia dotze individus, un d\'ells sepultat amb la m\xc3\xa0 recolzada en el cos d\'un cadell.\n_START_SECTION_\nExcavacions\n_START_PARAGRAPH_\nAin Mallaha es descobr\xc3\xad al 1954 i les excavacions de salvament es feren sota supervisi\xc3\xb3 de J. Perrot, M. Lechevalier i Francois Tanca del CNRS.'